Author: administrator
Last saved by: viktoria.radvanska
Company: Abyss

Predkladacia správa

Národný akčný plán na prevenciu a elimináciu násilia páchaného na ženách na roky 2009 – 2012 sa predkladá na základe úlohy B.1 uznesenia vlády SR č. 386 z 11. 6. 2008 k správe o plnení Národného akčného plánu na prevenciu a elimináciu násilia páchaného na ženách na roky 2005 – 2008. Národný akčný plán na prevenciu a elimináciu násilia páchaného na ženách na roky 2009 – 2012 vychádza koncepčne z Národnej stratégie na prevenciu a elimináciu násilia páchaného na ženách a v rodinách, ktorú schválila vláda SR v roku 2004 a nadväzuje na Národný akčný plán na prevenciu a elimináciu  násilia páchaného na ženách na roky 2005 – 2008, prijatý v roku 2005. 
 
Národný akčný plán na prevenciu a elimináciu násilia páchaného na ženách na roky  2009 – 2012 (ďalej len NAP) obsahuje úlohy, ktoré nadväzujú na splnené úlohy predchádzajúceho národného akčného plánu a  komplexnejšie ich rozvíjajú.  Pri stanovení úloh NAP sa vychádzalo aj zo Záverečných zistení Výboru OSN pre odstránenie diskriminácie žien, ktoré boli zaslané Slovenskej republike po prerokovaní druhej, tretej a štvrtej periodickej správy SR k Dohovoru o odstránení všetkých foriem diskriminácie žien. Na základe týchto zistení je nutné prijať patričné opatrenia na realizáciu odporúčaní obsiahnutých v Záverečných zisteniach Výboru OSN pre odstránenie diskriminácie žien.
 
V rámci úloh NAP na nasledujúce obdobie sa kladie dôraz okrem iného na skvalitnenie skutočnej pomoci obetiam násilia, na podporu zariadení, ktoré túto pomoc realizujú a na vzdelávanie a skvalitňovanie práce pomáhajúcich profesií a ich vzájomnej spolupráce. Akcentuje sa aj vytváranie inštitucionálneho zabezpečenia problematiky, kreovanie intervenčných tímov,   dopracovanie a implementovanie spracovaných  metodík a štandardov. Materiál je okrem pôvodných štyroch realizačných oblastí doplnený o tri rozširujúce oblasti, a to vzdelávanie a scitlivovanie pomáhajúcich profesií, násilie voči ženám na pracovisku a práca s páchateľmi násilia.  Uvedený výpočet problémov nemožno vzhľadom na zložitosť problematiky považovať za vyčerpávajúci.
 
            Plnenie úloh  NAP na roky 2009 – 2012 bude finančne zabezpečené hlavne v rámci rozpočtov zodpovedných subjektov a v rámci národného projektu operačný program Zamestnanosť a sociálna inklúzia „Systémová podpora prevencie a eliminácie násilia v oblasti koordinácie a výkonu služieb krízových intervenčných centier a tímov“ ako aj ďalších výziev ESF.  
 
            Sledovanie plnenia úloh NAP je plánované na roky 2011, keď sa zhodnotí spôsob a efektívnosť priebežného plnenia úloh a záverečné hodnotenie sa uskutoční v roku 2013 s výstupmi v záujme prípravy ďalšieho pokračujúceho plánu.  
 
K materiálu bola vypracovaná Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie. Uvedená doložka je prílohou predkladaného materiálu.